
Jayci Lee

Iskaldt partnerskap

Oversatt av Mona Berge

HANSOLS ARVINGER 3


De tre Song-arvingene er så ulike man bare kan bli – når det gjelder yrkesvalg. For til tross for at de alle har fremgangsrike karrierer og står støtt på egne ben i USA, preges de av sin koreanske arv. Når kjærligheten dundrer inn, snus alt opp ned … Dette er del tre av miniserien Hansols arvinger. 

 

Kjære leser!

Siden jeg var ung, har jeg alltid vært tiltrukket av bøker og filmer, romantikken og flukten. I denne boken, den siste i miniserien, kombinerer jeg de to tingene jeg liker best i historien om Jihae og Colin.

Å skrive denne boken, gjorde meg i godt humør. Det var noe ved de to og omgivelsene deres som gjorde meg revet med. Jeg håper den vil føre deg av sted til en annen verden og gjøre deg i godt humør også. Vi trenger den flukten mer enn noensinne.

Som alltid er det et privilegium at du har valgt å lese boken min. Det er litt vemodig å ta farvel med Song-familien, men de vil alltid ha en plass i hjertet mitt. Takk for at du ville bli med på reisen.

Beste hilsen

Jayci


Til pappa. Takk for at du ga meg forfattergenet. Ditt store talent og din kjærlighet til skrivingen har vært en inspirasjon for meg. Jeg er glad i deg. 

Jihae Park nikket selv om hun ikke hørte et ord av hva de sa i bråket fra helikoptret. De to mennene nærmest sloss for å legge en arm rundt skuldrene hennes og føre henne vekk fra vinden fra rotorbladene. Det endte med at de grep en skulder hver og dro henne inn i bygningen.

Direktøren og økonomisjefen i Rotelle Logistic fortsatte å kjempe om oppmerksomheten hennes. Farens folk oppførte seg så latterlig overfor henne. Hva ville de gjøre i nærheten av den allmektige styreformannen Park? Bukke så dypt at de forstrakk ryggen?

I Los Angeles var hun mer enn bare datteren til styreformannen i Rotelle Corporation. Hun var visepresident i Rotelle Entertainment og respektert av de ansatte.

Hun trakk pusten dypt og sa til seg selv at hun ikke skulle hisse seg opp. Det var ikke verdt det. Dessuten hadde hun jetlag etter flyturen til New York, og helikopterturen til New Jersey hadde vært turbulent.

«Det er en stor ære å få besøk av deg, visepresident.» Direktøren snakket koreansk og bukket dypt. Økonomisjefen snakket tydeligvis ikke koreansk, men han bukket også.

«Jeg er glad for å være her», sa Jihae på engelsk og sendte direktøren et skarpt blikk.

Vanligvis hadde hun ingenting imot disse besøkene til ulike avdelinger i Rotelle Corporation. Det ga henne en mulighet til å vise dem at de var viktige. Men det hun hadde noe imot, var å være borte fra jobben i Rotelle Entertaiment. Heldigvis hadde hun dyktige ansatte som kunne overta for henne når hun var borte.

Men hun lurte på om faren var like heldig med denne direktøren. Han var blitt overflyttet til kontoret i New Jersey fra Korea og ville bli sittende som direktør for Rotelle Logistics så lenge faren hennes mente at han gjorde en god jobb. Uheldigvis for ham, brydde ikke faren hennes seg om hva hun mente, så denne smiskingen kunne han spare seg.

Rotelle Corporation ble startet av tippoldefaren hennes etter Koreakrigen. Omsetningen, renommeet og den politiske makten hadde vokst kraftig til det ble hva det var nå – et av de største konglomeratene i Korea med avdelinger innenfor alt fra mat, legemidler, bioteknologi, underholdning, media og logistikk. Hadde hun glemt noe? Å, ja, netthandel. Hvorfor glemte hun alltid det?

«Kan det passe med en rask omvisning, miss Park?» spurte direktøren og bukket flere ganger med håndflatene sammen som en munk.

Hvorfor gjør folk det? Jihae var ikke engang sikker på hvor skikken kom fra. Et land eller en religion? Hun hadde bare sett det i forbindelse med yoga og i buddhistklostre. Når folk bukket for henne på denne måten, ble hun forfjamset og ganske støtt av karikaturen av koreansk kultur.

Hun sukket oppgitt, men presset frem et høflig smil. De to mennene irriterte vettet av henne, men det var ingen grunn til å vise det.

Hun overlevde omvisningen og spiste et overpriset måltid hun ikke ble mett av. Hun sa noen ord om deres viktige bidrag i selskapet og takket for samværet.

Men de tok ikke hintet. Selv om hun forsikret dem om at hun kunne finne veien tilbake til taket uten hjelp, fulgte begge mennene henne opp for å ta farvel. Økonomisjefen bukket frenetisk, og direktøren ble stående med overkroppen utstrakt i nitti grader mens hun gikk om bord i helikoptret. Da det tok av, rettet de seg opp og begynte å vinke ivrig.

Jihae sukket og lente seg tilbake i setet. Det var godt å være ferdig med pliktene. Turen tilbake til hotellet i New York tok ikke lang tid, men det var vanskelig å holde seg våken. Den praktfulle utsikten over byen reddet henne fra å sovne – og kanskje sikle. Det ville ikke passe seg for en rik arving.

Helikoptret landet på taket til hotellet, og Jihae skyndte seg inn i suiten. Hun var sliten og sulten og løftet av røret på hotelltelefonen.

«Ja, miss Park.» Den private butleren svarte med det samme.

«Kan du sende opp en dobbel cheeseburger med ekstra jalapeños, curly fries og tre flasker iskald øl?»

«Foretrekker du et spesielt merke?» spurte han med påtatt britisk aksent.

Jihae hadde bodd i Storbritannia i ti år, og det var tydelig at butleren aldri hadde vært der. Men hun skulle ikke påpeke det. Hvis han likte å bruke britisk aksent på jobben, var det greit for henne.

«Overrask meg.»

Hun la på og gikk for å ta et bad. Heldigvis hadde hun ingen flere plikter den dagen. Maten ville ikke komme før om en halvtime, og hun lengtet etter å vaske av seg sminken og slå ut håret. Bokstavelig talt.

Prinsesse Jihae, som koreanske medier kalte henne, hadde ikke blitt født inn i denne verdenen. Hun ble omhyggelig skapt av Park-familiens PR-eksperter og stylister da den virkelige Jihae var sytten år. Foreldrene hennes trengte en person som var et verdig medlem av den pseudokongelige familien. Hun hadde foretrukket de første sytten årene av forsømmelse fremfor den konstante påminnelsen om pliktene overfor familien og viktigheten av et perfekt image.

Etter koreansk standard var hun veldig høy, 1,72 på strømpelesten. De kunne ikke gjøre henne til en delikat lilje, så teamet bestemte seg for å presentere henne for omverdenen som selve personifiseringen av kjølig eleganse. Når hun ikke var hjemme, hadde hun håret samlet i en elegant knute eller kunstferdig oppsatt til spesielle anledninger. Garderoben hennes besto av dyre klær i forskjellige nyanser av hvitt. Alle klærne var plukket ut av stylistene hennes under private visninger motedesignerne holdt for familien hennes. Hun hadde kjempet en innbitt kamp for å få velge sko selv, men selv det måtte skje innenfor visse rammer.

Folk trodde vel at hun gikk og la seg iført hvit nattkjole og oppsatt hår. Ha! Hun deiset ned på sofaen iført rosa joggebukse og rosa T-skjorte og strakte det ene benet over armlenet. Hjemme alene-klærne hennes var i alle regnbuens farger. Håret falt løst om skuldrene.

Hun tok fjernkontrollen og rettet den mot tv-en. En velkjent «britisk» stemme lød ute i gangen.

«Middagen er klar.»

«La den stå utenfor døren. Jeg henter den senere. God natt, Timothy», sa hun. Han kunne ikke se henne sånn.

Han lød en smule fornærmet. «Ja vel. Gi meg beskjed om du trenger noe annet.»

«Ok. Takk.»

Da hun hørte skrittene hans fjerne seg, kom hun seg opp av sofaen og skyndte seg bort til døren. Hun ventet til hun hørte plinget fra heisen og åpnet døren på gløtt. Kysten var klar. Det var bare tre andre suiter i etasjen, men hun kunne ikke være for forsiktig.

Hun skjøv serveringsvognen inn i stuen og åpnet den første ølflasken. Himmelsk. Med den andre hånden fant hun frem til Ungkaren. Da hun tok den første biten av hamburgeren, lukket hun øynene og nøt den til fulle. Dette var det beste som hadde skjedd i løpet av dagen.

Utrolig nok klarte hun å spise hele hamburgeren uten å søle på klærne. Hun lente seg tilbake i sofaen med den andre ølflasken. Det hun likte best ved programmet, var reklamene. Amerikanske reklamer var så annerledes enn de koreanske. Hun elsket den overdrevne humoren.

«I morgen i Hollywood Insiders», sa stemmen på tv. «Har Sandy Lim en ny frier? Den mystiske mannen er blitt identifisert som en lovende filmprodusent, Colin Song. Vi forteller alt  … i morgen.»

Jihae satte fra seg ølflasken på en brikke og senket volumet. Hun grep laptopen og vekket den fra dvalen. En filmprodusent som datet en skuespiller gjorde henne alltid litt vaktsom, men hun trakk ingen forhastede slutninger.

Hjertet foretok noen merkelige krumspring, men hun skjønte ikke hvorfor. Kanskje det var filmprodusenten. Han var den vakreste mannen hun hadde sett. Men det var tullete. Hun var bare ivrig etter å komme tilbake til jobben.

De hadde skaffet seg kontakter i Hollywood og fått en grei oppfatning om hvordan alt fungerte. Men det var fremdeles så mye å lære. Rotelle Entertainment hadde en viss vekt i den internasjonale filmindustrien, men hun var den første til å innrømme at de var nybegynnere i Hollywood.

De hadde lett etter et amerikansk produksjonsselskap å fusjonere med. Stolthet hadde ingen plass i forretninger, så hun hadde bedt om hjelp. Å produsere og distribuere en suksessfull Hollywood-film var vanskelig, og Jihae var fast bestemt på å gjøre en god jobb, så hun måtte finne en fordømt god partner.

Kunne Colin Song være en mulig kandidat? Det sitret i henne bare hun tenkte på ham. Han var så vakker. Æsj. Hvis et glimt av ham på skjermen gjorde dette med henne, kom hun til å eksplodere hvis hun møtte ham i levende live. Hun ville aldri klare å forholde seg profesjonelt til ham. Han kom til å distrahere henne slik at hun ikke kunne gjøre jobben sin.

Men hva om produksjonsselskapet hans var nettopp det hun lette etter? Hun burde undersøke litt mer om ham. Hun kunne ikke bare avvise ham fordi han så så bra ut. Det ville ikke være rettferdig.

*

Våren i Los Angeles betydde den ene solfylte dagen etter den andre, og dagen i dag var intet unntak. Den ga det perfekte bakteppet for samtalen Colin Song hadde med forfatteren Jeannie Choi i en koselig, liten kaffebar.

«Jeg vet at du kan selge rettighetene til et annet produksjonsselskap for et mye større beløp, men jeg tror på historien din og visjonen din», sa Colin ivrig. Han ble alltid ivrig når han snakket med Jeannie om boken hennes. «Jeg vil at du skal ha full kreativ kontroll over manuset, og du vil få en høyere prosentandel av fortjenesten. Du må bare ha tillit til CS Productions og være litt tålmodig.»

«Vi har snakket sammen noen ganger nå, og jeg vet at vi er på bølgelengde», sa Jeannie lattermildt. «Jeg var solgt da du sa «’full kreativ kontroll.’»

«Du kommer ikke til å angre.» Han klemte hånden hennes mellom begge sine. «Takk for at du stoler på CS Productions.»

«Jeg stoler på deg personlig. Jeg vil ikke at noen andre skal lede denne produksjonen. Du må være hovedkontakten min hele veien. Er det forstått?»

«Absolutt.» Colin smilte bredt. Han likte Jeannie. Hun var morsom og vittig og jordnær. Hun hadde tre små gutter, så de hjalp henne nok til å holde bena på jorden. «Vi må finne en samarbeidspartner med et studio, men jeg vil alltid være den du har kontakt med.»

«Godt å høre», sa hun.

De gikk ut på fortauet og tok farvel. Klokken var ikke tolv ennå. De måtte møtes før barna hennes kom hjem fra skole og barnehage. Dette var en stor seier for CS Productions, et selskap han hadde drømt om å starte siden han var tenåring. Etter dette ville flere muligheter åpne seg for selskapet, og CS Production ville tre frem fra skyggene.

Det hadde ikke vært enkelt å starte et produksjonsselskap. Det hele begynte med en servitørjobb på en nattklubb i Los Angeles kalt Pendulum. Han hadde jobbet der mens han gikk på college. Da han var ferdig utdannet økonom, ble han forfremmet til daglig leder. Da eieren bestemte seg for å trekke seg tilbake, tilbød han Colin å kjøpe en liten del av virksomheten.

Colin hadde solgt omtrent alt han eide og tømt sparekontoen for å kjøpe seg inn i virksomheten. Han jobbet som en gal og kjøpte hele nattklubben da han var tjuetre.

Bestemoren hans, den mektige Grace Song i Hansol Corporation, hadde latt ham få bli nattklubbeier uten å komme med innvendinger – ikke fordi hun godkjente planen hans, men fordi hun alltid støttet familien. Hun likte ikke at han kjøpte en nattklubb, men hun forsto hvorfor han ville gå sine egne veier og lykkes takket være hardt arbeid, ikke på grunn av navnet og forbindelser. Han ville klare seg selv og aldri være avhengig av noen. Han ville bevise at han ikke var som faren sin.

Faren var en slask som aldri hadde gjort et ærlig dagsverk i sitt liv. Han var opptatt med å bruke penger på dyre biler og kvinner og reise med privatfly verden rundt. Bestemoren, og onkelen og tanten, hadde tatt seg av Colin. Han hadde vokst opp med fetteren Garrett og kusinen Adelaide, så de var som storebror og lillesøster for ham.

Nå eide han flere populære nattklubber i Koreatown og West Los Angeles, og virksomheten blomstret. Han hadde ikke rykte på seg for å være en festløve, men det var opp til ham å sørge for at de som var festløver, koste seg. Bestemoren var ikke så begeistret for det, men klubbene hadde gitt ham mulighet til å spare nok penger til å starte CS Productions.

Familiens matriark hadde ikke gitt opp å få Colin til å begynne å jobbe i familieselskapet. Hun hadde gitt ham lange, ikke frie, tøyler, men han visste ikke hvor lenge hun ville la ham fortsette på denne måten. Uansett hvor mye han prøvde å distansere seg fra Hansol og familienavnet, klarte hun å holde ham fast. På en måtte satte han pris på det. Han unngikk all assosiering med Hansol Corporation offentlig og holdt identiteten sin hemmelig. Men han var glad i familien og ville være en del av den.

Han tråkket på gassen og kjørte ut fra parkeringsplassen med et stort glis om munnen. Jeannie Choi hadde solgt rettighetene til boken til ham. Det var nesten ikke til å tro. Produksjonsselskapet hadde bare tre ansatte, inkludert ham selv. De hadde produsert en kritikerrost tv-serie, men dette ville bli den første spillefilmen. Han gledet seg vilt til å fortelle de andre den gode nyheten.

Kontoret hans lå i West Los Angeles, og han var fremme etter førti minutter. Da han åpnet døren til kontoret og gikk inn som en superhelt, spratt Kimberly og Ethan opp fra stolene og løp ham i møte.

«Dette kommer du ikke til å tro», sa Ethan før Colin fikk åpnet munnen.

«Rotelle Entertainment ser etter en partner med et amerikansk produksjonsselskap til sitt første Hollywood-prosjekt!» jublet Kimberly.

«Dette kan sette oss på kartet.» Ethan sto formelig og trippet.

Kimberly knyttet nevene og bet tennene sammen. «Vi er nødt til å få dette i havn.»

Colin hadde fremdeles ikke fått sagt noe. Han hadde blandede følelser når det gjaldt å jobbe med Rotelle Entertainment. Men han hadde ikke lyst til å legge en demper på gleden deres, så han sa bare: «Jeg har noe som kan være til hjelp.»

De to stirret uforstående på ham. «Hva da?» spurte Kim.

«Har dere glemt hvor jeg har vært i dag?»

«Du forteller oss aldri hvor du skal  …» Ethan gispet. «Jeannie Choi.»

«Spytt ut, Colin. Ikke hold oss på pinebenken.»

«Hun har solgt oss rettighetene til boken.»

Kim og Ethan jublet høylytt. De klemte hverandre alle tre. Til slutt trakk Colin seg litt tilbake. «Ok, fortell meg hva Rotelle Entertainment er ute etter. Er de på utkikk etter et studio, eller vil de samarbeide om produksjonen også?»

Han dro fingrene gjennom håret og lyttet mens Kim forklarte at Rotelle Entertainment ville samarbeide om produksjonen av en film, som de så ville distribuere til kinoer landet rundt. Det var en gyllen mulighet for CS Productions, men hvorfor måtte det være Rotelle?

Familiene Song og Park hadde en trøblete forhistorie. Styreformannen i Rotelle Corporation og bestemoren til Colin hadde planlagt ekteskap mellom datteren hans, Jihae Park, og Colins fetter, men forlovelsen ble brutt da Garrett giftet seg med kvinnen han elsket i stedet. Som hevn hadde Rotelle satt i scene et utspekulert industrispionasjekomplott som nesten hadde kostet Garrett direktørstillingen og kona Natalie. Colin avskydde Rotelle for det de hadde gjort.

Men han kunne ikke sette personlig misnøye foran selskapet. De fortjente denne sjansen. Dessverre hadde han hørt at Jihae Park var den kreative lederen av Rotelle Entertaiment. Han håpet at hun holdt seg i Sør-Korea og sendte sin høyre hånd til USA.

«Hva er haken?» spurte Colin.

Rotelle-navnet gjorde ham kanskje paranoid, men det lød for godt til å være sant. Hvis dette gikk i boks, hadde de sjansen til å samprodusere den beste romantiske komedien noensinne.

«Det er ingen hake. Jihae Park har store ambisjoner. Hun vil ha et produksjonsselskap som vet hvor landet ligger», sa Kim med et skuldertrekk.

Hvis de fikk i stand dette partnerskapet, ville han bli nødt til å samarbeide med Jihae Park. Ofte. Faen. Det kom til å bli vanskelig.

«Vi må handle raskt», sa han og gikk mot kontoret. «Jeg vil at hun skal få tilbudet vårt innen uken er omme.»

«Det skal bli», sa Ethan og klasket neve med Kim.

Colin lukket døren til kontoret og hvilte hodet mot den. Ingen visste at han var barnebarnet til Grace Song. Han hadde ingen private kontoer på sosiale medier, og han deltok bare på familietilstelninger som foregikk privat. Det skulle ikke være nødvendig å gjøre et unntak for Jihae Park og avsløre forholdet til Song-familien. Familien hans hadde ingenting med firmaet hans å gjøre, og han ville bli vurdert ut fra hvem han var, ikke hvem han var i familie med.

Men hvis Jihae Park fant ut hvem han var, kunne det sette prosjektet i fare. Hun kom sikkert til å misforstå og tro at han hadde holdt identiteten skjult med vilje. Folk som henne trodde at verden dreide seg rundt dem.

Vent litt. Hvis han allerede tok en risiko, hvorfor ikke ta enda en? Partnerskapet kunne gi ham en mulighet til å finne nye beviser på Rotelles rolle i spionasjesaken. Garrett hadde fått en privat etterforsker til å granske Rotelle da de først mistenkte ugler i mosen. Men det var bare indisier, ikke nok til å gå til sak.

Colin dumpet ned på stolen og dro hånden over ansiktet. Møtet med Jeannie Choi virket så fjernt nå, og gleden han hadde følt etterpå hadde falmet til en vag følelse av å ha oppnådd noe. Én ting var sikkert – han ville at CS Productions skulle inngå partnerskap med Rotelle Entertainment for at selskapet hans skulle vokse og få suksess. Det ville også gi ham muligheten til å betale familien tilbake for alt de hadde gjort for ham. Men for ham personlig var det lite ønskelig. Han hadde ikke lyst til å tilbringe lange arbeidsdager sammen med en bortskjemt, manipulerende kvinne. Og tanken på å spionere på noen ga ham gåsehud.

Hvis det ble noe av dette partnerskapet, ville det bli en drøm som gikk i oppfyllelse og samtidig et fryktelig mareritt.

«Hvor mange flere intervjuer har jeg igjen denne uken?» spurte Jihae på koreansk. Hun satt sammen med sin høyre hånd, June, og drakk en sårt tiltrengt kopp kaffe.

«Du skal intervjue Colin Song fra CS Productions i dag, og Green Grass Productions på fredag», sa June.

Da hun hørte Colins navn, steg pulsen. Den kjekke produsenten og selskapet hans passet godt til Rotelle Entertainment. Likevel hadde hun nølt med å vurdere et samarbeid med ham fordi hun var tiltrukket av ham. Men før hun fikk bestemt seg for hva hun skulle gjøre, hadde selskapet hans foreslått et samarbeid.

«Bare to selskaper til?» Jihae gjespet med hånden for munnen for å skjule rødmingen. «Takk og pris for det.»

«Du driver deg selv for hardt», sa June.

«Jeg vet det.» Hun himlet med øynene, men dultet skulderen vennskapelig borti venninnens. «Jeg har drømt om dette så lenge, og nå er vi endelig her. Det er vanskelig å ikke være oppspilt.»

«Vær oppspilt, du. Men ro ned litt. Du kan være oppspilt og jobbe åtte til ni timer om dagen i stedet for elleve til tolv.»

«Kanskje det.» Jihae la plutselig merke til de mørke skyggene under øynene hennes. Selv ikke den feilfrie sminken kunne skjule dem. «Å, unnskyld! Du har jobbet side om side med meg hele tiden. Noe så tankeløst av meg. Jeg er så lei for det.»

«Ikke tenk på det. Du har ikke bedt meg om å gjøre noe du ikke gjorde selv.»

«Når intervjuene er over, skal vi kutte ned til åtte timer om dagen.»

«Lover du?» June holdt frem lillefingeren, og Jihae hektet sin i hennes.

Kaffepausen var over, og de gikk tilbake til arbeidet. Teamet hennes hadde silt ut tilbud og snevret dem inn til ti produksjonsselskap som skulle intervjues. Nå gjensto bare to.

Glimtet hun hadde fått av ham på tv hadde gitt henne blandede følelser om Colin Song, men hun skulle ikke dømme ham på en flik av underholdningsnyheter. Hun ville forsøke å være objektiv og rettferdig. Kanskje han ikke så så fantastisk ut i virkeligheten. Han var sikkert bare veldig fotogen.

Telefonen ringte og rykket henne ut av tankene.

«Mr. Colin er her», sa June.

«Takk. Send ham inn.»

Jihae klistret på seg et smil og reiste seg for å hilse på gjesten når han kom inn. Døren ble åpnet, og all luften ble suget ut av rommet. Videoklippet hadde ikke ytt ham rettferdighet. Colin Song kom inn og stilte seg foran henne før hun rakk å trekke pusten skikkelig. Han var kledd i en elegant, grå dress og hvit skjorte som var åpen i halsen. Skuldrene hans var så brede at hun lurte på om alle dressene hans var skreddersydde. Hun skulle ha sagt hei for omtrent tre sekunder siden, men han var så vakker at hun ble målløs.

Merkelig nok så han også ganske perpleks ut der han sto. Hun så sikkert fullstendig idiotisk ut der hun stirret på ham med åpen munn. Hun tok seg kraftig sammen og rakte frem hånden.

«God dag, Mr. Song, så hyggelig å hilse på deg.»

Den store, varme hånden hans omsluttet hennes. Hun ble mo i knærne da han svarte med dyp, melodisk stemme. «Gleden er på min side.»

«Jeg er Jihae Park. Jeg jobber her», opplyste hun hjelpsomt.

«Ja», sa han lattermildt. «Jeg er klar over det.»

Hun slo seg mentalt for pannen og tvang seg til å konsentrere seg. «Vær så god og sitt ned.»

«Takk.»

Han satte seg ned i sofaen og så rolig på henne da hun satte seg i en stol overfor ham. Bordet mellom dem fungerte som en god barriere slik at hun klarte å tenke igjen.

«Jeg ble imponert over tilbudet fra CS Productions. Det var velformulert og gikk rett på sak. Jeg likte boken veldig godt. Den var sjarmerende og morsom og romantisk», sa hun. Heldigvis lød hun profesjonell nok. «Men jeg vil høre mer om visjonen du har for historien.»

«Jeg vil at denne filmen skal være en morsom, oppløftende romantisk komedie som får alle til å forlate kinosalen i godt humør», begynte han og smilte. Og for et smil. «Jeg er også opptatt av de koreansk-amerikanske hovedpersonene og det kulturelle elementet de gir til historien. Jeg tror det asiatisk-amerikanske publikummet vil kjenne seg igjen.»

Før Jihae rakk å si noe, ringte mobiltelefonen hennes. Hun reiste seg og slo den av. Da hun satte seg igjen, var hun varm i kinnene. «Beklager. Jeg glemte å sette den på lydløs.»

«Det er lett å glemme», sa han.

«Takk.» Hun gjorde en pause for å samle tankene. «Flere koreanske filmer har vært lansert på det amerikanske markedet, så å se asiatiske skuespillere i hovedrollene er ikke like sjeldent lenger.»

«Det har vært gode filmer som har vist koreansk kultur, men det vi vil, er å sette søkelyset på koreansk-amerikanere som amerikanere, ikke som utlendinger som bor her i landet. Filmer med handling fra Sør-Korea gjør ikke det.»

«Jeg ser poenget», sa hun og nikket.

Det var tydelig at dette var noe han brant for, og det smittet over på henne. Hun ville gjerne ta del i bevegelsen Colin så for seg.

«Denne filmen kan bidra til at asiatisk-amerikanere får en sterkere stemme. Reisen vår er også en del av det amerikanske livet. Jeg pleier å sammenligne det med den franske mirepoix og den kreolske treenigheten. Begge er baser for gryteretter og består av løk og gulrot, men den franske basisen har selleri og den kreolske har rød paprika. De er mer like enn forskjellige, og forskjellen er ikke noe dårlig. De er like gode», sa Colin.

Hun likte sammenligningen hans, og hun forsto den godt. «Det var en god analogi.»

«Denne boken kan bli en film som fører Amerika et skritt videre mot aksept uten å være belærende og moraliserende. Filmen kan bidra til noe nytt innen bransjen. Og med Rotelle Entertainments innflytelse og ressurser, kan endringene nå langt.»

Iveren hans fikk pulsen hennes til å stige. De mørke øynene glødet intenst, og han satt fremoverlent slik at det vakre ansiktet hans kom nærmere hennes. Han hadde sjarmerende smilerynker rundt øynene. Han var en mann som lo ofte, og plutselig fikk hun lyst til å høre latteren hans.

Hun skulle ønske hun kunne noen gode vitser. Vent litt nå. Hun oppførte seg som en betatt tenåring. Til og med håndflatene var våte av svette. Dette var latterlig. Hun tørket stjålent hendene på buksen og bøyde seg frem for å vise at hun lyttet oppmerksomt.

Da han skiftet stilling, kjente hun duften av aftershaven hans. Frisk og skogsaktig, som om han hadde gått gjennom skogen for å komme hit. Milde måne. Hun måtte tøyle denne sterke tiltrekningen. Ryktet hennes var bygget på en urokkelig profesjonalisme og særdeles god forretningssans. Å sikle etter lederen for et partnerselskap, kunne sverte det ryktet. Uten den respekten hun hadde oppnådd, ville hun ikke kunne gjøre jobben sin.

Og hvis denne tiltrekningen førte til  … noe, kunne faren ta fra henne det ene som fikk henne til å overleve forakten hans og den ensomme tilværelsen – Rotelle Entertainment. Jobben var alt for henne. Det måtte hun ikke glemme. Så lenge det var en sjanse for at de skulle jobbe sammen, var Colin Song forbudt område.

«Takk skal du ha, Mr. Song», sa hun kjølig, selv om det var rene kaoset innvendig.

«Takk for at du ville møte meg, Ms. Park.» Han rakte frem hånden, og hun tok den, prøvde uten hell å ignorere det elektriske støtet som bredte seg oppover armen.

Hun utstøtte et ufrivillig sukk, og blikket hans dvelte ved leppene hennes. Denne tiltrekningen kunne gå begge veier. En del av henne gledet seg over det, men en annen del ble skremt. Hun var fristet til å teste det ut, men hun var ikke dum.

«Jeg kontakter deg», sa hun og trakk forsiktig til seg hånden.

«Jeg ser frem til å høre fra deg.» Han blunket raskt som om han kjempet for å ta seg sammen. Skjønte han hvor tiltrukket hun var av ham?

Med et kort nikk gikk han ut av rommet. Straks døren ble lukket, deiset Jihae ned i stolen, dro blusen opp fra bukselinningen og viftet seg med den. Hva i all verden hadde skjedd nå? Hun hadde aldri blitt så tiltrukket av noen ved første blikk. Det var en umiddelbar kjemisk reaksjon, og hun kunne sverge på at han hadde følt det samme.

Hun reiste seg og skrittet rundt. Fristelsen til å utforske disse følelsene var overveldende. Men viljestyrken måtte være sterkere. Jihae var veldig interessert i å jobbe med filmen til CS Productions. Men hadde hun den selvdispilingen som skulle til for å ignorere tiltrekningen?

Å gå i partnerskap med CS Productions ville bane veien for Rotelle Entertainment i Hollywood. Men å gå i partnerskap med Colin Song kunne bety trøbbel for henne.

*

Colin var tilbake på kontoret, men han fikk ikke utrettet noe. Tankene kretset om møtet med Jihae Park. Han dro fingrene gjennom håret og lente seg tilbake i stolen.

Skjønnheten hennes hadde tatt pusten fra ham. Han hadde ikke klart å trekke pusten de første sekundene. Hun hadde hatt håret samlet i en knute i nakken, og det fremhevet den lange, grasiøse halsen. Det hjerteformede ansiktet så ut som kjølig porselen. Kledd i hvit dress så hun nesten overjordisk ut. Som alvene i Ringenes herre.

Da hun snakket med den sexy, britiske aksenten, og han hørte den varme, litt hese stemmen, ble han umiddelbart opphisset. Skoene hennes hadde vært et kapittel for seg selv. Høye stiletthæler med nagler i en T-form foran. Det var sexy. Var skoene hennes – så annerledes enn resten av henne – et glimt inn til den virkelige personligheten hennes? Fanken heller, her satt han og analyserte skoene hennes.

«Hva går det av deg?» Han gned hånden over ansiktet.

Jihae hadde ledet møtet profesjonelt. Hun hadde lyttet til det han hadde å si med oppriktig interesse. Det som hadde overrasket ham mest, var at hun ble så forlegen over at hun hadde glemt å sette telefonen på lydløs. Det var ikke mulig å rødme på kommando, og hun hadde unnskyldt seg. Det passet ikke inn i bildet av en bortskjemt, selvopptatt kvinne.

Colin var både forvirret og fascinert av Jihae Park. Før møtet hadde han mislikt henne og vært mistenkelig innstilt overfor henne. Men nå kjempet førsteinntrykket med fordommene. Hvis han ikke hadde visst om spionasjen, ville han ha sett henne som en kollega han kunne respektere og like. Siden de kanskje skulle jobbe sammen, burde han ha profesjonell respekt for henne, men det gjorde spionering enda mer avskyelig.

Planen om å spionere på henne var ikke særlig hyggelig. Tanken på å snike rundt og innhente informasjon på listig vis, gjorde ham uvel. Dessuten hadde han ingen anelse om hvordan det skulle gjøres eller hva slags informasjon som kunne hjelpe Hansols etterforskning. Det som drev ham, var lojaliteten til familien og et ønske om å gjøre det rette overfor dem.

Var han villig til å sette filmen i fare for familien skyld? Dette partnerskapet ville bli et stort skritt videre for CS Production, og det ville åpne opp mange flere dører i fremtiden. Muligheter som denne kom ikke ofte, og Colin ville gjøre mest mulig ut av det.

Men hvis han fant håndfast bevis for at Rotelle Corporation var involvert i spionasjen mot Hansol, måtte han informere familien om det. Han ville gjøre alt som sto i hans makt for å minske risikoen for å bli avslørt og få prosjektet i havn, men han ville alltid velge familien til slutt. Til og med fremfor filmen. Han håpet bare at han ville slippe å ta det valget.

Det banket på døren. «Kom inn.»

«Forstyrrer jeg?» spurte Ethan da han stakk hodet inn.

«Nei da.» Colin rettet seg opp i stolen. «Hva er det?»

«Jeg tror vi kan gjøre avtalen enda mer fristende for Rotelle Entertainment.»

«Ja vel?»

Colin var glad på selskapets vegne, men tanken på å være et skritt nærmere å spionere på Jihae Park, ga ham hodepine. Han håpet bare at den ubeleilige tiltrekningen han følte ikke ville påvirke dømmekraften hans. Én ting var sikkert – han kunne ikke la det skje noe mellom Jihae og ham selv.

De skulle være forretningspartnere og ikke noe annet. Det kunne gå utover partnerskapet og ødelegge for filmen. Bare det burde være nok til å legge en demper på interessen hans. I tillegg var hun en fiende av Song-familien.

«Kjenner du manusforfatteren Charity Banning? Hun som skrev manuset til Never again maybe?»

«Selvfølgelig kjenner jeg henne. Hun er et geni. Sier du at vi har henne?»

«På en måte.» Ethan rettet på brillene da Colin hevet et bryn. «Hun er veldig interessert i boken Best placed bets, men etter suksessen med Never again maybe, bør honoraret stå i stil til det. Det kan være vanskelig å engasjere henne på budsjettet vårt, men et partnerskap med Rotelle Entertainment bør gjøre ting som budsjett til en ikke-sak.»

«Charity Banning er et utmerket valg.» Men Colin var ikke så sikker på om Charity Banning ville være et stort trekkplaster for Jihae Park. Hun hadde kanskje ikke sett filmen ennå. «Går filmen på kino fremdeles?»

Ethan tastet på telefonen og så opp etter fem sekunder. «De fleste store kinoene har sluttet å vise den, men Shadow kino i Santa Monica viser den.»

«Ok. Takk, Ethan.» Colin hadde fått en idé. Han fikk opp hjemmesiden til kinoen og bestilte to billetter. Så holdt han hånden over telefonen i noen sekunder. Med et utålmodig kast med hodet for å få luggen vekk fra øynene, løftet han den opp og ringte Rotelle Entertaiment.

Assistenten hennes svarte. «Hva kan jeg hjelpe deg med?»

«Jeg vil snakke med Ms. Park. Dette er Colin Song.»

«Et øyeblikk.»

Colin vred seg i setet, men tok seg sammen. Han var ikke en keitete tenåring som ba en jente ut på date.

«Det er Jihae Park.»

Den hese stemmen var som et spark i mellomgulvet. Han måtte vente til han fikk tilbake pusten. «Hallo, Ms. Park. Dette er Colin Song. Jeg har en nyhet du kanskje er interessert i.»

«Jaså?»

Han smilte da han hørte nysgjerrigheten i stemmen hennes. «Vi har funnet den perfekte manusforfatteren til Best placed bets, og hun er interessert i å jobbe med CS Productions.»

«Jaha? Hva har hun gjort tidligere? Hva er hun mest kjent for?»

«Never again maybe. Den har hatt stor suksess, men er i ferd med å bli tatt av plakaten nå.»

«Never again maybe?» Latteren hennes boblet gjennom linjen og ga ham gåsehud. Hun lød så bekymringsløs og ung. «For en god tittel. Men jeg har dessverre ikke hørt om eller sett filmen.»

«Det er ikke rart. Du har så mange filmer å holde tritt med i flere land. Den er veldig god, men du behøver ikke å ta meg på ordet. Jeg fant en kino den fremdeles går på, og jeg tok meg friheten å bestille billetter til oss til i morgen kveld halv ni.»

«Vi? På kino?» Hun lød sjokkert, og Colin rynket pannen. Trodde hun at han ba henne ut på en date?

«CS Productions vil overbevise Rotelle Entertainment om at de bør jobbe med oss. Når du ser den filmen, er jeg sikker på at det vil overbevise deg om at en perfekt historie med et perfekt filmmanus kan bli en suksess hvis du sier ja til partnerskapet.»

«Gi meg navnet på kinoen. Jeg møter deg der klokken åtte. Passer det, Mr. Song?»

«Absolutt. Det er Shadow kino i Santa Monica. Jeg ser frem til å se deg igjen i morgen.»

Colin la på og støttet hodet i hendene. Hvorfor var det så vanskelig å snakke med henne? Han ble helt varm og skjelven. Hvordan skulle han klare å sitte ved siden av henne i en mørk kinosal?

Ved å minne seg selv på hvilken nådeløs, kald og hevnlysten kvinne hun var.

Jihae Park hadde plantet en industrispion i Hansol og satt partnerskapet med Vivotex på spill. Ikke bare det, men hun hadde også valgt en spion som hadde vært kjæresten til Natalie, og satt ekteskapet til Garrett på spill. Hvordan kunne Colin glemme hva Jihae nesten hadde gjort mot Garrett og Natalie? Hva hun nesten hadde fått til med Hansol Corporation?

Nei, han kunne aldri glemme det. Han ville ikke glemme det, og han skulle få i stand dette partnerskapet og skaffe håndfast bevis på Rotelle Corporations skyld i Hansol-affæren. Det var det dette neste møtet handlet om – å sørge for at CS Productions sikret seg partnerskapet for fremtidig suksess og at rettferdigheten skjedde fyllest for familien. Han var absolutt ikke drevet av tiltrekningen til henne.

Argumentet var så overbevisende at han et øyeblikk nesten narret seg selv.

